I tillegg til å være en aktiv forretningsmann hadde Christian Campbell Andersen en rekke offentlige verv. Han var formann i Haandverks- og industriforeningen og Bergens Turnforening. Videre var han med på å opprette Norges Arbeidsgiverforening og satt i formannskapet og bystyret i Bergen i perioden 1898-1919. Han satt også på Stortinget som 1. og 2. suppleant i perioden 1904-1921 for Samlingspartiet. I forbindelse med jubileumsutstillingen i Kristiania i 1914 ble Campbell Andersen utnevnt til formann for en av Bergens lokalkomiteer. Han ble utnevnt av Handelsdepartementet til komiteen for private næringsdrivendes deltakelse i utstillingen.